जयद्रथ को जीतकर उसके हाथों से द्रौपदी को छुड़ा लेने के पश्चात् धर्मराज युधिष्ठिर मुनिमण्डली के साथ बैठे थे। मार्कण्डेय जी को लक्ष्य करके युधिष्ठिर ने कहा- ‘सौभाग्यशालिनी द्रुपदकुमारी द्रौपदी यज्ञ की वेदी से प्रकट हुई है, इसे गर्भवास का कष्ट नहीं सहना पड़ा है। महात्मा पाण्डु की पुत्रवधू होने का भी गौरव इसे मिला है। इसने कभी भी पाप या निन्दित कर्म नहीं किया है। यह धर्म का तत्त्व जानती है और उसका पालन करती है। ऐसी स्त्री का भी पापी जयद्रथ ने अपहरण किया। यह अपमान हमें देखना पड़ा। सगे-सम्बन्धियों से दूर जंगल में रहकर हम तरह-तरह के कष्ट भोग रहे हैं। अतः यह बताओ, आपने हमारे समान मन्दभाग्य पुरुष इस जगत में कोई और भी देखा या सुना है।